DA Den Europæiske Unions Tidende CE 88/79

(2004/C 88 E/0088)

SKRIFTLIG FORESPØRGSEL E-2346/03

af Erik Meijer (GUE/NGL) og Alexander de Roo (Verts/ALE) til Kommissionen

(16. juli 2003)

Om: Ødelæggelse af uberørt naturområde og kulturlandskab og ødelæggelse af økoturisme på grund af udvidelse af minedrift i dagbrud i den polske provins Dolnosláskie (Nedreschlesien)

1. Er det Kommissionen bekendt, at umiddelbart forud for Polens tiltrædelse af EU skynder mineselskaber sig at opkøbe arealer og sikre sig langtidskoncessioner med henblik på omfattende minedrift i dagbrud (dvs. åbne miner) i de til dels beskyttede bjergområder Góri Izerskie og Karkonosze (Riesengebirge) i den sydlige del af den polske provins Nedreschlesien (województwo Dolnoláskie)?

2. Er det Kommissionen bekendt, at den svenske virksomhed NCC siden 1999 i Klopotnica (Mirsk kommune) har ødelagt landskabet og dets attraktivitet for mennesker ved gravninger, anlæg af brede adgangsveje, støj fra eksplosioner og støvskyer, og at dette har bevirket, at turisterne holder sig borte og provinsen forarmes?

3. Har Kommissionen i mellemtiden fået kendskab til, at der er ved at blive udarbejdet planer om udvidelse for at gøre en ældre mine, som ikke længere er i funktion i nærheden af Karpniki (Mysłakowice kommune), og hvor der findes mange borge, slotte og historiske haver i den beskyttede »Rudawski Janowice Park«, 20 til 30 gange større, og at virksomheden Pol-Skal samtidig er ved at udarbejde planer om store dagbrud på 80 ha til udvinding af leukogranit mellem Mala Kamienica og Chromiec (Stara Kamienica kommune), hvis realisering vil indebære betydelige indgreb i landskabet, og at det må forventes, at planerne støder på stadig større modstand i befolkningen?

4. Er EU eller Den Europæiske Investeringsbank på nogen måde involveret i forberedelsen, finansieringen eller gennemførelsen af disse mineprojekter? Udarbejdes der en evaluering af indvirkningen på miljøet?

5. Hvad kan og vil Kommissionen foretage sig for at medvirke til, at den stadige udvikling af natur- og landskabsbeskyttelsen og bæredygtige former for turisme og landbrugsvirksomhed i bjergene i Nedreschlesien kan videreføres og i givet fald støttes med midler fra EU, og at det undgås, at der opstår et ubrugeligt og ugæstmildt månelandskab, efter at ødelæggelsen med minedrift i åbent dagbrud har fundet sted?

Samlet svar

afgivet på Kommissionens vegne af Günter Verheugen

på skriftlige forespørgsler E-2345/03 og E-2346/03

(10. september 2003)

Kommission tager de af de ærede medlemmer nævnte forhold vedrørende minedriften i Polen ad notam. Kommissionen mærker sig desuden, at der blev afholdt en international vandreudstilling i Jelenia Góra-dalen, og at det på tre internationale konferencer er henstillet, at området omkring Jelenia Góra, Dolina Bobru og Rudawski Park optages på De Forenede Nationers Organisation for Uddannelse, Videnskab og Kulturs (Unesco) liste over verdens kulturarv. Hvad angår beskyttede områder, har Kommissionen kendskab til det nationale polske system af udlagte områder.

Med hensyn til minedrift i Polen har Kommissionen ikke noget kendskab til de specifikke projekter, som de ærede medlemmer nævner. Kommissionen har imidlertid draget den konklusion af de erfaringer, der er indhøstet i Unionen, at minedrift de facto ikke er uforenelig med sund miljøbeskyttelse. Talrige former for råstofudvinding foregår i beskyttede zoner, og sund planlægning af udvinding i miner og stenbrud kan endog bidrage til at skabe nye rekreative områder. Den kan dog bekræfte, at tiltrædende lande som f.eks. Polen, der har en betydelig minesektor, stadig skal bestræbe sig på at forbedre den overordnede ramme for denne erhvervsudøvelse. Med dette for øje vil Kommissionen bistå myndighederne og industrien med den fornødne udveksling af »best practices«.

Som hovedregel er de tiltrædende lande regelmæssigt blevet mindet om Rådets konklusioner af 24. september 1998 om tiltrædelsesstrategier på miljøområdet, hvor det var slået fast, at alle nye investeringer skulle være i overensstemmelse med EU-retten på miljøområdet.

Hvad angår den relevante EU-lovgivning, er råstofudvinding omfattet af kravene om vurdering af indvirkningen på miljøet i direktiv 85/337/EØF som ændret ved direktiv 97/1l/EF (1). Håndteringen af affald i forbindelse med udvinding og bearbejdning af mineralressourcer skal opfylde de almindelige betingelser i affaldsrammedirektiv 75/442/EØF som ændret ved direktiv 91/156/EØF (2). Hvis sådant affald deponeres på eller i jorden, skal det navnlig opfylde de driftsmæssige og tekniske betingelser i direktiv 1999/3l/EF (3) om deponering af affald.

Desuden vedtog Kommissionen for nylig for at forbedre miljøstandarderne på dette område et forslag til direktiv om håndtering af affald fra udvindingsindustrien (4). I dette forslag fastlægges de opgaver, der skal løses af mineindustrien, og den rolle, som den kompetente myndighed, der overvåger minedriften før og efter lukningen, skal spille. Desuden fastsættes kravene til en finansiel garanti for rehabiliteringen af en mine i tilfælde af insolvens. Ud fra princippet »forureneren betaler« tager disse bestemmelser sigte på at forhindre, at skrupelløse virksomhedsledere f.eks. i tilfælde af konkurs blot kan gå deres vej og overlade helt unødvendige byrder til samfundet.

Ifølge de tilsagn, der blev afgivet under tiltrædelsesforhandlingerne, skal den polske regering udpege særlige beskyttede områder i henhold til fugledirektivet (5) og senest på datoen for tiltrædelsen fremlægge den nationale liste over lokaliteter af fællesskabsbetydning i henhold til habitat-direktivet (6). Den polske regering har på grundlag af videnskabelige undersøgelser opstillet en liste over mulige lokaliteter, og disse forslag drøftes i øjeblikket med lokale myndigheder og interesserede parter. Til dato er der ikke udarbejdet nogen officiel meddelelse om listen.

Der er ikke under Phare-programmet ydet nogen støtte til projekter inden for minedrift og stenbrud i Polen. Der er ydet en vis støtte i forbindelse med omstruktureringen af kul- og stålindustrien med henblik på at skabe alternative beskæftigelsesmuligheder.

Den Europæiske Investeringsbank har ikke finansieret nogen projekter, som har omfattet forberedelse, finansiering eller gennemførelse af disse projekter inden for minedrift og stenbrud, og banken har heller ikke deltaget i nogen drøftelser af disse projekter inden for minedrift og stenbrud.

Som de ærede medlemmer ved, betragtes økoturisme i europæisk kontekst ikke som en turisme, der er begrænset til beskyttede områder, men i langt højere grad som en turisme, der har til formål at minimere turismens negative indvirkning på kultur og miljø. Økoturisme i Europa bør derfor betragtes som en form for turisme, der foregår under overholdelse af de højeste standarder for miljøbeskyttelse.

I denne sammenhæng har Kommissionen udarbejdet en Internet-vejledning vedrørende »Unionens støtte til turistvirksomheder og turistdestinationer«, som kan downloades fra (http://europa.eu.int/comm/enterprise/ services/tourism/tourism-publications/documents/internet_ guide_en.pdf). Denne Internet-vejledning indeholder omfattende information om forskellige EU-programmer, -ordninger, -midler, -initiativer og -aktioner af interesse for turistbranchen samt Internet-links til de relevante programmers hjemmesider.

Formålet med denne nye Internet-vejledning er at sikre aktører i turistbranchen og andre interesserede et omfattende og velstruktureret overblik over de bidrag, som EU kan yde for at bistå med udviklingen af bæredygtig turisme og dermed økoturisme. Internet-vejledningen viser EU's ordninger opdelt på interesseområder — såsom uddannelse og støtte til jobskabelse, støtte til og samarbejde med virksomheder, samarbejde mellem regioner, turismefremmende kulturbegivenheder eller forskning og teknologisk udvikling. En række eksempler på turismerelaterede aktioner, der er gennemført under de enkelte programmer, demonstrerer programmets relevans for turismen.

Da denne vejledning også indeholder resuméer af programmer, målgrupper, betingelser, budgettildelinger og støttesatser og opregner de relevante programmers hjemmesider, kan støttemodtagerne i forbindelse med et givet projekt måske her få mere fyldestgørende svar på deres spørgsmål vedrørende målene for EU's forskellige finansieringsordninger.

Polen skal i sin egenskab af tiltrædende land af Unionen og efter at have undertegnet tiltrædelsestraktaten tilpasse sig til og gennemføre de ovennævnte direktiver og efterkomme kravene til naturbeskyttelse og udpegning af lokaliteter ved tiltrædelsen, forudsat at der ikke er indrømmet nogen overgangsarrangemen-ter. Efter tiltrædelsen vil Polen være forpligtet til at træffe miljøforanstaltninger i landbruget i henhold til landets udviklingsprogram for landdistrikter, som finansieres af Den Europæiske Udviklings- og Garantifond for Landbruget (EUGFL), garantisektionen.

Kommissionen vil vedblive med nøje at overvåge situationen og give en detaljeret vurdering i sin omfattende overvågningsrapport vedrørende efterkommelsen af kravene på miljøområdet i Polen og om fornødent forelægge de kompetente polske myndigheder de spørgsmål, der giver anledning til betænkeligheder.

(1) Rådets direktiv 97/1 l/EF af 3. marts 1997 om ændring af direktiv 85/337/EØF om vurdering af visse offentlige og private projekters indvirkning på miljøet, EFT L 73 af 14.3.1997.

(2) Rådets direktiv 91/156/EØF af 18. marts 1991 om ændring af direktiv 75/442/EØF om affald, EFT L 78 af 26.3.1991.

(3) Rådets direktiv 1999/31/EF af 26. april 1999 om deponering af affald, EFT L 182 af 16.7.1999.

(4) KOM(2003) 319 endelig udg.

(5) Rådets direktiv 79/409/EØF af 2. april 1979 om beskyttelse af vilde fugle, EFT L 103 af 25.4.1979.

(6) Rådets direktiv 92/43/EØF af 21. maj 1992 om bevaring af naturtyper samt vilde dyr og planter, EFT L 206 af 22.7.1992.